For nogle år siden stod seniorforsker i Kobberstiksamlingen Chris Fischer i stor forbløffelse bøjet over nogle af museets mestertegninger. Han havde besøg af en britisk kollega fra The Courtauld Institute of Art i London og skulle fremvise museets værker af de tyske mestre Hans Baldung Grien og Hans Holbein den Ældre, da han opdagede et mærkeligt fænomen. De steder i motivet, hvor mestrene havde brugt blyhvidt for at skabe højlys, var motivet nu i stedet sort.

Kunstværker ændrer sig med tiden, det er et vilkår. Malerier krakelerer, fernis gulnes, og på andre store museer verden over døjer man med det problem, at blyhvidt gradvis ændrer sig. Men museets konservatorer kunne nu ved selvsyn konstatere, at det, der var på færde, var ganske anderledes. En affotografering af Holbein-tegningen, som var lavet ti år tidligere, blev fundet frem.

»Det, som vi blev fuldstændig forbløffede over, var, at vi lige pludselig kunne registrere, at skaderne på vores tyske tegninger var sket i løbet af en periode på kun ti år«, siger dr. Jørgen Wadum, der er SMK’s leder af Centre for Art Technological Studies and Conservation (CATS).